Tiden mellem jul og nytår er normalt højsæson for Slagter Winther i Hirtshals, hvor Nordmænd strømmer til butikken for at købe billigt dansk kød op mod nytårsaften. Det har den seneste tids færgeaflysninger vendt op og ned på. - Vi anslår at vi har mistet omkring 15 procent af vores normale omsætning på det her, siger Karl Christian Lunden, som ejer Slagter Winther. I december har Colorline alene aflyst 39 færgeafgange mellem Hirtshals og Larvik/Kristiansand på grund af kraftig blæst i Skagerrak, og så mange aflysninger har der ikke været siden januar 2001. For at komme af med kødet før det bliver for gammelt, har Karl Christian Lunden besluttet sig for at holde brandudsalg, og sælge det med 25 procent rabat indtil 1. januar. - Det bliver vi jo nødt til, når vi har alt det kød i frysedisken, som vi ikke kan sælge til nordmændene, forklarer han.

Referat:
Butikkerne i Hirtshals savner de Nordmænd, som ikke kan komme med færgen på grund af aflysninger.